**ОБЛИЦИ, МЕТОДЕ И ТЕХНИКЕ**

**СПРОВОЂЕЊА ПРОГРАМА СТРУЧНОГ УСАВРШАВАЊА**

Документ који је пред вама представља практични водич и алат за креаторе и реализаторе програма стручног усавршавања и израђен је за потребе Националне академије за јавну управу. Напомињемо да се дате класификације облика, метода и техника спровођења програма могу разликовати у зависности од извора који се консултују (ово је често случај у андрагошкој, психолошкој и педагошкој литератури).

|  |
| --- |
| **СПРОВОЂЕЊE ПРОГРАМА СТРУЧНОГ УСАВРШАВАЊА** |
| OБЛИЦИ | ОПИС | БРОЈ ПОЛАЗНИКА |
| **Предавање** | Организациони облик у којем један или више реализатора програма показује или изводи садржај теме, саопштава и преноси знање. Овај облик представља фронтални облик рада у коме највише реализатор има активну улогу. | Од 10 до 25 полазника |
| **Семинар** | Организациони облик који се примењује приликом усавршавања полазника. Базира се на већ стеченим знањима и искуствима полазника која се на семинару сређују, коригују, проширују и продубљују.  | Од 15 до 25 полазника |
| **Тренинг** | Посебно дизајниран процес поучавања знањима, вештинама, ставовима и компетенцијама који се организују са основним циљем развоја вештина и компетенција због чега у програму доминира практичан рад, вежбање и понављање радње коју треба усвојити. Посебан нагласак се ставља на успешност извођења (обављања) стечених вештина и компетенција. | Од 12 до 20 полазника |

|  |  |  |
| --- | --- | --- |
| OБЛИЦИ | ОПИС | БРОЈ ПОЛАЗНИКА |
| **Радионица** | Организациони облик са сталним саставом полазника који се спроводи ради развијања, увежбавања вештина, али и унапређивања нивоа знања и информисаности о одређеном проблему. (Према основном циљу оне могу бити: 1) *креативне* (подстицање и развијање креативности), 2) *психолошке* (развој свести о себи, самоактуализација и примарна превенција), 3) *намењене развоју социјалне одговорности и социјализацији* (стратегије ненасилног решавања конфликата, вештина дебатовања, вођења дијалога и сл.) и 4) *образовне* (подстицање сазнајног нивоа и учења).) | Од 10 до 25 полазника |
| **Округли сто** | Организациони облик са промењивим саставом полазника који обухвата заједничку обраду неког садржаја. Различита предзнања и искуства омогућавају да се наизменично преузме експертска улога.  | Од 15 до 50 полазника |
| **Конференција** | Организациони облик састајања и договора представника друштвених органа и организација, делегата стручних и научних тела и институција. Анализира се унапред дефинисана проблематика, износе подаци, актуелности, информације и ставови, аргументују и бране становишта институција које учесници представљају и траже заједничка решења. На крају се прецизирају будући кораци који се обликују у виду закључака.  | Од 30 до 70 |
| **Стажирање** | Стицање знања, вештина и искустава у областима значајним за рад државних органа, на основу програма општег и посебног стручног усавршавања или на основу посебног споразума о међународној сарадњи у складу са програмом.  | Од 1 до 8 полазника |
| **Коучинг** | Коучи обезбеђују реализацију програма пружањем подршке полазницама која је усмерена на то да се заједничким или међусобним подстицањем за размену искустава коуча и полазника развију вештине за ефикасније решавање проблема и остваривање професионалних интереса и унапређење радног учинка на радном месту, односно за остваривање утврђеног делокруга и надлежности државног органа. | Од 1 до 8 полазника |

|  |  |  |
| --- | --- | --- |
| OБЛИЦИ | ОПИС | БРОЈ ПОЛАЗНИКА |
| **Менторство** | Ментори реализују програм стручног усавршавања када је, кроз групни или појединачни рад са полазницима и у поступку обављања послова њиховог радног места, потребно обезбедити непосредну подршку и преношење комплетних знања, искустава, способности и вештина које за рад у области која је предмет програма има ментор, а која треба да стекне полазник.  | Од 1 до 8 полазника |
| **Студијске посете** | Посета појединаца или групе једној/више земаља ради размене знања и упознавања са добрим примерима праксе. Овакав облик усавршавања омогућава висок степен интеракције међу учесницима. | Од 10 до 25 полазника |
| **Електронско учење** | Учење које се одвија путем електронског медија, односно које је подржано информационо – комуникационим технологијама. Са становишта образовања, садржај се испоручује у електронској форми, а комуникација између полазника и реализатора програма је подржана неком технолошком формом. У зависности од активности полазника, електронско учење може бити: 1) *интерактивно* (полазници осим индивидуалног рада активно учествују у дискусијама са осталим полазницима и модератором) и 2) *самостално* (*self – paced*  учење у коме полазник самостално испуњава предвиђене задатке). | Уколико се ради о интерактивном онлајн програму, може бити од 10 до 35 полазника. У случају *self – paced*  онлајн програма, број полазника је неограничен. |
| **Курс** | Организациони облик који за циљ има стицање нових и усавршавање постојећих компетенција. Нагласак је на увежбавању и примени знања и вештина сваког полазника курса, због чега се настава организује у малим групама. Најчешћа примена овог организационог облика је код учења вештина потребних за рад на рачунару и учења страних језика. | Од 8 до 15 полазника |

|  |  |  |
| --- | --- | --- |
| МЕТОДЕ И ТЕХНИКЕ  | ОПИС | БРОЈ ПОЛАЗНИКА |
| **Предавање** | Формално излагање у коме реализатор програма презентује полазницима одређене информације и знања повезујући идеје, теме и чињенице. | Од 10 до 25 полазника |
| **Радионица** | Наставник организује активности на начин да учесници могу међусобно да сарађују. Нагласак је на активности полазника. Може да има различите функције: увођење полазника у нову тему, продубљивање постојећих знања и вештина, примену знања кроз решавање проблема или задатка и вежбање вештина. | Од 10 до 25 полазника |
| **„Браинсторминг“ (Олуја идеја)** | Може бити уводна активност ради генерисања великог броја одговора. Реализатор поставља питање и тражи брзе одговоре које пише на флипчарт. Правила су: без потпитања, објашњења, дискусија јер је циљ да се изнесе што више идеја.  | Од 10 до 25 полазника |
| **Рад у пару** | Учесници у пару размењују мишљење, идеје и предлоге. Реализатор може позвати да полазник изнесе идеје и предлоге свог партнера. | Од 10 до 24 полазника |
| **Студија случаја** | Група добија опис ситуације са свим подацима (обично је написана нека стварна ситуација), а полазници треба да одговоре на одређена питања и дају опције за решавање тог проблема. | Од 10 до 25 полазника |
| **Дебата** | Појединцима или групама се додељују различите позиције у односу на неку контроверзну тему. Након времена потребног за припрему, супротстављене стране износе своје аргументе. Могућа варијација: након извесног времена од полазника се тражи да замене позиције. | Од 10 до 25 полазника |
| **Демонстрација** | Полазницима се приказује или даје упутство како нешто да раде. Обично је праћено могућношћу да полазници нешто испробају или ураде. Користи се за учење специфичних вештина или техника, као и за приказ *корак-по-корак* приступа. | Од 10 до 15 полазника |
| МЕТОДЕ И ТЕХНИКЕ  | ОПИС | БРОЈ ПОЛАЗНИКА |
| **Панел дискусије** | Особе које су у вези с темом излажу своје погледе, расправљају о проблемима и одговарају на питања. | Од 20 до 30 полазника |
| **Анализа** | Индивидуално или у групи, полазници анализирају одређени материјал (видео-снимак, текст, причу...) применом нових стратегија, техника или метода. | Од 10 до 25 полазника |
| **Извештавање** | Полазници извештавају о раду по групама или индивидуалном раду који се односио на решавање неких проблема, задатака и слично. | Од 10 до 25 полазника |
| **Преглед материјала** | Полазници ишчитавају индивидуално или у групи одређене материјале добијене у току обуке или потребне за обуку. | Од 10 до 25 полазника |
| **План акције** | Полазници индивидуално или у групи праве план акције примене наученог по повратку у радну средину идентификовањем циљева, активности, ресурса и временских оквира. | Од 10 до 25 полазника |
| **Асоцијације** | Полазници речима, сликом, покретом или на неки други начин износе своје асоцијације на задату тему. | Од 10 до 25 полазника |
| **Игра улога** | Игра улога је корисна за разумевање реалних ситуација у радном окружењу. Неколико полазника добија улоге које могу, а и не морају да буду унапред објашњене (корисно је да реализатор програма унапред припреми за полазнике материјал са описом улога и примером дијалога); онда их стављамо у ситуацију у којој треба да одиграју (одглуме) улогу коју су добили. Реализатор може да позове и друге полазнике да одиграју исти лик по властитом сценарију. Након тога се на нивоу групе анализирају одглумљене ситуације и прави се њихово поређење са праксом. | Од 10 до 25 полазника |

За потребе израде овог документа су коришћени следећи извори:

1. *Активна обука: приручник за тренере/ице*, Велат, Д., Радић Дудић, Р. (припремиле), Диал: Графолик, Београд: 2008;
2. *Интерактивна обука*, Павловић-Бренеселовић, Д., Павловски,Т., ИПА, Београд: 2000;
3. *Закон о државним службеницима,* „Сл. гласник РС“, бр. 79/2005, 81/2005 - испр., 83/2005 - испр., 64/2007, 67/2007 - испр., 116/2008, 104/2009, 99/2014 и 94/2017;
4. *Закон о националној академији за јавну управу,* „Сл. гласник РС“, бр. 94/2017.